विराटनगर वडा नम्बर ३ बन्यो च्याम्पियन
विराटनगर महानगरपालिका वडा नम्बर–३ ले देशव्यापी अन्तरवडा टेबलटेनिस प्रतियोगिताको उपाधि जितेको छ । ६ स्पर्धा समावेश गरिएको प्रतियोगितामा २ स्वर्ण र २ रजत जितेर विराटनगर–३ ले रनिङ सिल्डसहित ५० हजार रुपैयाँ पुरस्कार प्राप्त गर्‍यो ।
काठमाडौँ — विराटनगर महानगरपालिका वडा नम्बर–३ ले देशव्यापी अन्तरवडा टेबलटेनिस प्रतियोगिताको उपाधि जितेको छ । ६ स्पर्धा समावेश गरिएको प्रतियोगितामा २ स्वर्ण र २ रजत जितेर विराटनगर–३ ले रनिङ सिल्डसहित ५० हजार रुपैयाँ पुरस्कार प्राप्त गर्‍यो ।अखिल नेपाल टेबलटेनिस संघको वार्षिक कार्यक्रमअन्तर्गत स्पिन इभेन्ट म्यानेजमेन्ट प्रालिले आयोजना गरेको प्रतियोगितामा विराटनगर–३ ले पुरुष टिम इभेन्टमा स्वर्ण, ४० वर्षमाथि भेट्रान्समा स्वर्ण र रजत तथा पुरुष एकलमा रजत पदक जितेको हो । प्रतियोगिताको अन्तिम दिन शनिबार पुरुष एकलतर्फ काठमाडौं महानगरपालिका वडा नम्बर–२५ का अमरलाल मल्लले विराटनगर–३ का बोधित डीसीमाथि ४–२ को सेटमा जित निकाले । सुरुआती २ सेट ११–५ र १२–१० ले जितेका पूर्वराष्ट्रिय तथा विभागीय टोली एपीएफमा आबद्ध अमरले त्यसपछि लगातार ३ सेटमा ६–११, १–११, १३–११ ले जितेर स्वर्ण हात पारे । सेमिफाइनलमा पुगेका धरान उपमहानगरपालिका वडा नम्बर–२ का महावीर जैसवाल र भक्तपुर नगरपालिका वडा नम्बर–५ का राजीव चिकनबन्जर संयुक्त रूपमा तेस्रो भए ।महिलातर्फ ललितपुर महानगरपालिका वडा नम्बर–१२ की इभाना थापाले संखुवासभाको सिलिचोङ गाउँपालिका वडा नम्बर–४ की वियान्का राईमाथि ४–१ को सेटमा पुनरागमन जित निकालिन् । पहिलो सेट ८–११ ले गुमाएकी इभानाले त्यसपछि लगातार ११–९, ११–७, १२–१० र १२–१० ले जितेर स्वर्ण कब्जा गरिन् । यस विधामा काठमाडौं महानगरपालिका वडा नम्बर–२ की शुभश्री श्रेष्ठ र भक्तपुर नगरपालिका वडा नम्बर–५ की दिया देउला संयुक्त रूपमा तेस्रो भए । महिला र पुरुषतर्फ स्वर्ण, रजत र कांस्य विजेताले क्रमसः ३० हजार, १५ हजार र ७ हजार ५ सय रुपैयाँ पुरस्कार पाए ।पुरुष टिम इभेन्टमा विराटनगर–३ ले स्वर्ण, धरान उपमहानगरपालिका–९ ले रजत तथा ललितपुर महानगरपालिका–१९ र धरान उपमहानगरपालिका–१२ ले कांस्य जिते । यस विधाको महिलातर्फ भक्तपुर नगरपालिका–५ ले सोही नगरपालिकाको वडा नम्बर–२ लाई हराएर स्वर्ण जित्यो । काठमाडौं महानगरपालिका–२ र ललितपुर महानगरपालिका–१२ को टिमले कांस्य जित्यो । भेट्रानतर्फ पुरुष ४० वर्षमाथि एकलमा विराटनगर महानगरपालिका–३ का राजेश भट्टराईले आफ्नै वडाका विकेन थापालाई हराएर स्वर्ण जिते ।काठमाडौं महानगरपालिका–३२ का नरेश रावल र बूढानीलकण्ठ नगरपालिका–१२ का कपुर शर्मा पौडेल संयुक्त रूपमा तेस्रो भए । भेट्रानकै ५५ वर्षमाथि स्पर्धामा धरान उपमहानगरपालिका–१२ का राजन सुब्बाले स्वर्ण, ललितपुर महानगरपालिका–१६ का प्रकाश धाक्वाले रजत तथा काठमाडौं महानगरपालिका–३१ का विनयकुमार सिंह र ललितपुर महानगरपालिका–११ का शरदमान श्रेष्ठले संयुक्त रूपमा कांस्य जिते । दुवै विधाका स्वर्ण विजेताले १० हजार, रजत विजेताले ५ हजार र कांस्य विजेताले जनही २ हजार ५ सय रुपैयाँ पुरस्कार पाए । 